Stormers onthul jongste truifoefie | Maroela Media
Stormers onthul jongste truifoefie
Die Stormerstruie vir 2018. (Foto: Stormers Rugby)
Dit het nou al 'n speletjie tussen die Suid-Afrikaanse rugbyfranchise'e geword om mekaar met truifoefies te probeer troef, 'n stuitigheid waarna truiversamelaars (te onderskei van rugbyondersteuners) met afwagting uitsien.
Die jongste is die aankondiging deur die Stormers dat hulle in aanstaande jaar se Superrugby-wegwedstryde houtskoolkleurige (nie swart nie) truie sal dra.
Die deursnee Stormers-ondersteuner sal hom tereg afvra, waarom nie maar die trui vir wegwedstryde 'n alternatiewe samestelling van blou en wit gee nie, die kleure waar sy (en hopelik die spelers se) lojaliteit jare lank al lê.
Dis nou as dit hoegenaamd – buiten om geldmaakredes – nodig is om wegwedstryde met 'n ander trui te speel, tensy die truie bots.
Nou wonder 'n mens dikwels watter span is eintlik joue, en veral of die spelers altyd seker is wie hul spanmaats is.
Nietemin, die tuistrui toon darem nog die bekende blou en wit strepe, met rooi insetsels "om die rooi disa van die Westelike Provinsie te verteenwoordig", luidens die verklaring waarin die truie bekend gestel is.